
изх. № ………………………./…………………….2026 г.
ДО

ОБЩИНСКИ СЪВЕТ 

ЗЛАТОГРАД

ИНФОРМАЦИЯ

от Мирослав Митков Янчев – Кмет на Община Златоград

Относно: Отчет за изпълнение на Годишната програма за управление и разпореждане със собствеността през 2025 г.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Годишната програма за управление и разпореждане с имотите – общинска собственост в Община Златоград за 2025 г. е приета с Решение № И 407/20.05.2025 г.  на Общински съвет Златоград.
Съгласно чл.8, ал.2 от Закона за общинската собственост, редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на Кмета на Общината, на Кметовете на Кметства и на Кметските наместници, се определя с наредба на Общинския съвет, при спазване на разпоредбите на този закон и на специалните закони в тази област.

Общинска администрация Златоград, осъществява дейностите по управление и разпореждане с имоти и вещи – общинска собственост по реда на Наредба № 2 за реда за придобиване, управление и разпореждане с общинско имущество на територията на Община Златоград, приета с Решение № И 407/20.05.2025 г. на Общински съвет Златоград. 
І. Управление на общинската собственост. Състояние и ползване на общинската собственост.

1. Управление на имотите - публична общинска собственост е регламентирано в Глава трета на Наредба № 2 за реда за придобиване, управление и разпореждане с общинско имущество на Общински съвет Златоград.

Ръководителите  на  юридическите  лица  и  на  звената   на  общинска  бюджетна издръжка   управляват  предоставените  им  от  общинския  съвет   имоти   за  безвъзмездно ползване в рамките на предвидените в техните бюджети средства.

Публичната 
общинска
собственост, 
предназначена
за 
осъществяване на функциите на кметството се управлява от кмета на съответното кметство. 

Публичната общинска собственост, предназначена за осъществяване функциите на общинската администрация в населените места, които не са кметства, се управлява от кметския наместник на съответното населено  място. 

Ръководителите на  организациите или на юридическите лица, които са на бюджетна   издръжка,  различна   от  общинския  бюджет,  осъществяват  управлението  на публичната общинска  собственост от  свое име, за своя  сметка и на своя  отговорност в рамките на действащата нормативна уредба.

Свободни  имоти  или  части  от  тях  – публична общинска  собственост, могат  да  се  отдават под наем след решение на общински  съвет  за срок до 10 години, след провеждане на   публичен търг или публично оповестен конкурс. 

Общински съвет взема решение за отдаване под наем на свободни имоти или части от тях – публична общинска собственост, предоставени на училища, детски заведения и център за подкрепа за личностно развитие, чрез публично оповестен търг или публично оповестен конкурс, за срок до 10 години, за дейности, съвместими с предназначението им.

Предложението за отдаване под наем се изготвя от директора (ръководителя) на съответното учебно или детско заведение, до кмета на общината. 

Предложението трябва да съдържа точно описание на частта от имота, полезна площ, дейността, за която ще се отдава под наем, срок на договора и конкретни предложения относно достъп, работното време и други, съобразeни с дейността, която ще се извършва.


2. Управление на имотите - частна общинска собственост:

Ръководителите  на  юридическите лица  и  на  звената  на  общинска бюджетна издръжка,  осъществяват   управлението   на  имотите  –  частна   общинска  собственост, предоставени им безвъзмездно за осъществяване на техните функции.

Имотите  – частна  общинска собственост, предназначени  за  стопански нужди  се  отдават под  наем за срок  до  10 години,  след решение на общински  съвет, от кмета на общината,  чрез публично оповестен търг или конкурс, освен ако в закон е предвидено предоставянето под наем да се извършва без търг или конкурс или е определен друг ред. 

С решение на Общински  съвет  свободни имоти  или  части  от  тях  – частна общинска  собственост могат  да  се  отдават под  наем  без търг   или  конкурс   за   здравни,  образователни  и  социални  дейности  за   задоволяване  на съответните  нужди   на   населението,  както   и   на   юридически  лица   с  нестопанска  цел, осъществяващи дейност  в обществена полза.

Със заповед на кмета на общината или оправомощено от него длъжностно лице, без търг или конкурс, се предоставят, безвъзмездно, помещения – частна общинска собственост на общинските ръководства на политическите партии, отговарящи на условията, предвидени в Закона за политическите партии.

При наличие на помещения кметът на Общината или оправомощено от него длъжностно лице издава заповед за настаняване, въз основа на която, сключва договор за безвъзмездно ползване, със срок до края на мандата на Народното събрание. Политическите партии, на които са предоставени помещения по ал. 1 заплащат експлоатационните разходи, ако има такива.

Изпълнението на Годишна програма за управление и разпореждане с имотите – общинска собственост в Община Златоград за 2025 г,. приета с Решение № И 407/20.05.2025 г. на Общински съвет Златоград  е представено в следните справки:

1)
Справка за реализирани приходи от разпореждане с общинска собственост през 2025г. (Приложение № 1)

2)
Справка за сключени нови договори за отдаване под наем на общински недвижими имоти  към 31.12.2025 г. (Приложение № 2)

3)
 Справка за прекратени наемни отношения към 31.12.2025 г. с наематели на общински   недвижими имоти. (Приложение № 3)

4)
Справка за общински недвижими имоти , предоставени, безвъзмездно, за управление, на юридически лица и звена на общинска бюджетна издръжка, други юридически лица на бюджетна издръжка и техните териториални структури към 31.12.2025 г. (Приложение № 4).

5)
Справка за договори за отдаване под наем на земеделски земи от Общински поземлен фонд по реда на чл. 24а, ал. 5 от ЗСПЗЗ към 31.12.2025 г. (Приложение № 5).

Към 31.12.2025 г. общият брой на действащите договори за наем е, както следва:

1.Отдадени под наем общински недвижими имоти – 49 бр.

2.Учредено безвъзмездно право на ползване на лицата, определени със закон, с решение на Общинския съвет – 3 бр.

3.Учредено възмездно право на ползване – 4 бр. 

4. Предоставени безвъзмездно за управление на юридически лица и звена на общинска бюджетна издръжка и на други юридически лица на бюджетна издръжка или на техни териториални структури – 14 броя.

Договорите за отдаване под наем са следните категории: 

· стационарни обекти – павилиони, сгради или части от сгради – помещения – 30 броя;

· терени, върху които са разположени преместваеми обекти – павилиони по чл. 56 от ЗУТ – 4 броя, 

· терени , върху които са разположени РИЕ по чл. 57 от ЗУТ – 1 брой;

· земеделски земи – 3 броя. 

· жилища – за настаняване на граждани с установени жилищни нужди – 11 броя.

Община Златоград разполага с 17 бр. общински жилища: 10 бр. апартамента (2 бр. апартамента в гр. Златоград, 5 бр. апартамента в с. Старцево, 2 бр. апартамента в с. Долен, 1 бр. ведомствен апартамент в гр. Златоград) и 7 бр. стаи в бивше общежитие “Минстрой” гр. Златоград.

Жилищата са отдадени под наем по реда на Наредба № 12 за реда и условията за управление и разпореждане с общинските жилища на територията на Община Златоград, на лица с установени жилищни нужди.

Съгласно приети стратегически документи за развитие на общината – основният й ангажимент е да стопанисва и се грижи за имотите, независимо дали са  публична или частна общинска собственост, като добър стопанин, съобразно предназначението им и за нуждите, за които са предоставени.

През 2025 г. се запазва броят на имотите, предоставени под наем.

През м. юли и м. август  2025 г. е изтекъл максималният,  10 – годишен, срок на общо 14 бр. договори на лекарските кабинети, отдадени под наем на лекари и стоматолози, регистрирани като лечебни заведения по Закона за лечебните заведения и сключили договори с НЗОК, с предназначение - за задоволяване на здравните потребности  на населението на общината, находящи се в сграда „Бивша поликлиника“ гр. Златоград (11 бр. договори), сграда „Здравна служба“, с. Старцево (2 бр. договора) и сграда „Здравна служба“ с. Долен (1 бр. договор).

Имайки предвид местоположението на кабинетите, становищата на Кметовете на населените места, бе внесено предложение от Кмета на Община Златоград до Общински съвет – Златоград, същите да бъдат отдадени под наем, чрез организиране на процедура публично оповестен конкурс, като в конкурсните условия да се включи изискване към участниците – те да са регистрирани като лечебно заведение за извънболнична помощ по Закона за лечебните заведения. На 28.10.2025 г. Общински съвет Златоград взе съответните Решения. 

Общо, през изминалата календарна година са внесени, за разглеждане от Общински съвет – Златоград, 20 проекта на Решения  за отдаване под наем на общински недвижими имоти, за 17 от които са взети Решения за откриване на процедурите по отдаване под наем чрез публично оповестени конкурси и търг. Провеждането на процедурите предстои през 2026 г.  

През 2025 г. са сключени 5 бр. договора за предоставяне, на Областна дирекция МВР Смолян, за безвъзмездно управление, на помещения,  находящи се на територията на Община Златоград: гр. Златоград, с. Старцево, с. Ерма река и с. Долен, с предназначение: приемни на полицейски инспектори при РУ Златоград и детска педагогическа стая при РУ Златоград. Открита е процедура по предоставяне, на Главна дирекция „Изпълнение на наказанията” – гр. София, за безвъзмездно управление, на 2 бр. офиса, разположени на партерен етаж в сграда на бивше общежитие “М*******”, гр. Златоград, ул. “Р****” №*, с предназначение: за нуждите на Пробационна служба-звено Златоград. 

Поради ограничени финансови възможности, всички договори за отдаване под наем, за предоставяне за безвъзмездно или възмездно ползване и управление включват клауза, че основните и текущите ремонти на отдадения под наем или ползване имот са за сметка на наемателя или ползвателя и не се допуска прихващане на извършените ремонти за сметка на наемната цена.

Наличните нежилищни имоти, които могат да се отдават под наем и същевременно да носят трайни системни приходи в общинският бюджет са ограничени. Единствено сериозно търсене на обекти за отдаване под наем има в гр. Златоград и с. Старцево. В другите населените места на общината има единични недвижими обекти - общинска собственост за отдаване под наем, но интересът е слаб. Приходите от отдадените под наем  обекти в населените места са несъществени.

От години наред в общинския бюджет не се планира изграждането на нови обекти за отдаване под наем. Продажбите на част от нежилищните имоти със стопанско предназначение, извършени през изминалите години, както физическо и морално износване на обектите, намаляването на търсенето им, са фактори за съкращение на приходите от тази дейност в общинския бюджет.

Земеделски земи
На основание чл. 24 а, ал. 5 от ЗСПЗЗ и чл. 6 ал. 4 от Наредба № 20 за управление, стопанисване и ползване на земите и горите от общинския поземлен фонд на територията на Община Златоград, след проведени публично оповестени търгове с явно наддаване за отдаване под наем на общински недвижими имоти, и на основание чл. 35, ал. 6 от Закона за общинската собственост, чл. 36 ал. 1 и ал. 2 от Наредба № 2 за реда за придобиване, управление и разпореждане с общинско имущество на ОбС – Златоград, в Община Златоград има сключени три  договора за отдаване под наем на земеделска земя. Договорите са сключени за срок от 10 стопански години и са описани в приложение № 6. 

Съгласно разпоредбите на чл. 37и, ал. 3 от ЗСПЗЗ (изм. ДВ, бр. 33 от 2024г., в сила от 01.01.2024г.) общински съвет определя с решение свободните пасища, мери и ливади от общинския поземлен фонд за общо и индивидуално ползване от собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, всяка година. Списъкът на имотите за общо и индивидуално ползване се обявява и публикува в областната дирекция "Земеделие", Общинска служба по земеделие, общините и кметствата и на интернет страницата на областната дирекция "Земеделие" и на общината в срок до 1 март. 

В Община Златоград през стопанската 2025-2026г. няма сключени договори за отдаване под наем на пасища, мери и ливади от Общински поземлен фонд по чл.37и, ал.5 от ЗСПЗЗ и чл.99, ал.1 от ППЗСПЗЗ. 

През изминалата 2025г., Община Златоград е прекратила наемните си правоотношения по 2 договора, сключени за отдаване под наем на пасища, мери и ливади от Общински поземлен фонд (ОПФ) на основание чл. 37и, ал. 5 от Закона за собствеността и ползването на земеделските земи (ЗСПЗЗ)., както следва:

Договор №84/14.05.2020г., е прекратен със заповед №117/15.04.2025г., съгласно подадено заявление от наемателя, с вх. № 53-00-281/10.04.2025г.

Договор №79/23.05.2024г. е прекратен със заповед №207/10.06.2025г., след извършена проверка на основание чл. 37м, ал. 3, т.3 от ЗСПЗЗ, на комисия определена, със Заповед № РД-04.20/10.03.2025г. на директора на Областна дирекция „Земеделие“- Смолян, при която се  констатира, че сключеният договор не отговаря на условията, на чл. 37и, ал. 1 от ЗСПЗЗ.

ІІ. Разпореждане с общинската собственост 
Резултатите от действията, предприети от Общината по изпълнението на Годишната програма за разпореждане с имотите – общинска собственост в Община Златоград за 2025 г., приета с Решение № И 407/20.05.2025 г.  на Общински съвет Златоград, са отразени  в таблица „Справка за реализирани приходи от разпореждане с общинска собственост през 2025 г.” (Приложение № 1).

През 2025 г. имаме 38 % изпълнение на приходите, заложени в Годишната програма за разпореждане с имотите – общинска собственост в Община Златоград за 2025 г., като:

· 39 % изпълнение на приходите от продажба на земя и замени;

· 170 % изпълнение на приходите от учредени вещни права;

· 0 % изпълнение на приходите от продажба на ДМА.

Общият брой на разпоредителните сделки с общински недвижими имоти,  извършени през 2025 г. са 10 броя. 

През 2025 г. има реализирани 4 бр. сделки за продажби на общински имоти на основание чл. 35, ал. 3 от ЗОС на собствениците на законно построени сгради, както следва:


1. Поземлен имот с идентификатор 31111.31.181 по кадастрална карта на гр. Златоград, целият с площ 343 кв.м. (триста четиридесет и три квадратни метра), за който се отрежда УПИ ІІ, кв. 20 по ПУП на гр. Златоград. Сключен е договор за продажба № 21/17.01.2025 г. с Б. К. и С. К.;


2. Поземлен имот с идентификатор 31111.35.776, съгласно скица № 15-325210-11.04.2019 г. по КККР на гр. Златоград, одобрени със Заповед № РД-18-75/15.07.2008 г. на Изпълнителен директор на АГКК-гр. София, целият с площ 369 кв.м. (триста шестдесет и девет квадратни метра). Сключен е договор за продажба № 242/27.11.2025 г. с М. Н.;

3. Поземлен имот с идентификатор 31111.34.41 по КККР на гр. Златоград, одобрени със Заповед № 300-05-08/01.10.2003 г. на Изпълнителен Директор на АГКК-гр. София, целият с площ:  217 кв.м. (двеста и седемнадесет квадратни метра). Сключен е договор за продажба № 239/25.11.2025 г. с М.Б., И. Б. и К. Б.;


4. Поземлен имот с идентификатор 31111.31.126 по КК на гр. Златоград, съгласно скица-проект № 15-538453-03.11.2016 г. за изменение на КККР, одобрени със Заповед №  300-05-08/01.10.2003 г. на Изпълнителен директор на АГКК гр. София, целият с площ 657 кв.м. (шестстотин петдесет и седем квадратни метра), за който е отреден УПИ Х, кв. 15 по ПУП на гр. Златоград. Сключен е договор за продажба № 4/06.01.2026 г. с Л. Б. и Е. Б.
По отношение на сделките с предварителни договори за продажба на основание чл. 15, ал. 3 и ал. 2 от ЗУТ през 2025 година са извършени  2 бр., както следва: 

1. 23/636 ид.ч. (двадесет и три шестстотин тридесет и шести идеални части) от УПИ XIII-Молитвен дом, кв. 25 по Кадастралния и регулационен план на с. Долен, целият с площ: 636 кв.м. (шестстотин тридесет и шест квадратни метра). Сключен е договор за продажба № 95/19.05.2025 г. с „Мюсюлманско изповедание“, представлявано от главен мюфтия М. Х., чрез пълномощника си Н. Д.

2. Поземлен проектен имот с идентификатор 31111.34.537 по КККР на гр. Златоград, одобрени със Заповед № РД-18-75/15.07.2008 г. на Изпълнителен Директор на АГКК-гр. София, целият с площ: 7 кв.м. (седем квадратни метра). Сключен е договор за продажба № 233/04.11.2025г. с „А**** **“ , представлявано от А. К.


През 2025 г. имаме 1 бр. замяна на общински недвижим имот с имот – собственост на физическо/юридическо лице. Община Златоград прехвърля на В. Т. правото на собственост на земя с площ 14 кв.м., представляваща проектен ПИ 31111.31.788 по КККР на гр. Златоград, в замяна В. Т. прехвърля на Община Златоград правото на собственост на земя с площ 6 кв.м., представляваща проектен ПИ 31111.31.787. Сключен е договор за замяна № 17/30.01.2025 г. с В. Т.
Също така през 2025 г. имаме реализирани 2 бр. сделки по учредяване право на пристрояване към жилищна сграда, построена в общински недвижим имот, както следва:

1.Учредяване право на пристрояване към жилищна сграда, построена в общински недвижим имот, за обект: „Пристройка към жилищна сграда“ в УПИ ХІV-484, кв.48 по ПУП на с. Старцево, към северната фасада на съществуваща  жилищна сграда, със ЗП – 105,40 кв. м. и РЗП -  178,10 кв. м., като  от източната страна пристройката е ситуирана до парцелната граница между УПИ XV – 485,484 и УПИ XIV – 484, кв. 48 по ПУП на с. Старцево. Сключен е договор за  учредяване право на пристрояване № 6/10.01.2025 г. със С. и Ю. К.


2. Учредяване право на пристрояване за изграждане на двуетажна пристройка със застроена площ: 56 кв.м. и разгъната застроена площ: 126 кв.м. към североизточен близнак на триетажна масивна жилищна сграда, построена в общински недвижим имот - УПИ VIII-226, кв. 26 по кадастралния и регулационен план на с. Старцево. Сключен е договор за  учредяване право на пристрояване № 131/07.07.2025 г. с П. К., Р. К. и С. К.

През 2025 г. се учреди възмездно и безсрочно право на строеж и сервитут върху недвижим имот – частна общинска собственост. УЧРЕДИТЕЛЯТ, като собственик на ПИ с идентификатор 31111.35.551 по Кадастралната карта и кадастралните регистри на гр. Златоград, целият с площ 29 кв. м., за който е отреден УПИ XIV-35.744 – за БКТП, кв. 74  по ПУП на гр. Златоград, УЧРЕДИ в полза на  „Е******************* Ю*” Е**, гр. Пловдив, действащо чрез пълномощника си Ж. В. Х. - Ръководител на Клиентски енергиен център (КЕЦ) – Момчилград, ВЪЗМЕЗДНО И БЕЗСРОЧНО ПРАВО НА СТРОЕЖ за изграждане и монтаж на нов БКТП със застроена площ  6,09 м2 (шест цяло и девет стотни квадратни метра). Сключен е договор № 173/23.07.2025 г. за учредяване право на строеж с „Е******************* Ю*“ Е**, представлявано от З. Б. и С. В., чрез пълномощника им Ж. Х.
По отношение на общинската собственост през 2025 година, за 58 бр. имоти бяха съставени актове за общинска собственост, съгласно изискванията на Наредба № 8 от 17.12.2009 г. на Министъра на регионалното развитие и благоустройството и Министъра на правосъдието, за утвърждаване на образците на актовете за общинска собственост, на досие на имот – общинска собственост, и на регистрите, предвидени в Закона за общинската собственост, и за определяне реда за състоянието, воденето и съхраняването им.

Ежемесечно през 2025 година, се актуализират създадените публични регистри, на електронната страница на община Златоград /www.zlatograd.bg/, като:

1. Регистър на актовете за частна общинска собственост;

2. Регистър на актовете за публична общинска собственост;

3. Публичен регистър на разпоредителните сделки с имоти общинска собственост;

4. Регистър на етажната собственост;

5. Регистър на концесиите;

6. Регистър на търговските дружества с общинско участие;
7. Регистър на разрешенията за ползване на пазари, тротоари и улични платна.

През 2025 година бяха актуализирани сканираните актове за общинска собственост в Община Златоград. Съхраняват се на електронен носител.
ІІІ. Заключение
Ефективното управление  и правилното разпореждане с общинската собственост е условие за осъществяване на политиката на Община Златоград, за устойчиво местно развитие.

Общинската собственост е постоянен източник на приходи за общинския бюджет и обезпечава финансирането на част от общинските дейности. Предварително определените приоритети, публичното обявяване на намеренията на общината по управлението и разпореждането с имоти и вещи общинска собственост дават възможност за прозрачност, публичност и последователност в дейността на общинската администрация и общински съвет. Целта на обявяването на  намеренията е:  да се предизвика по – широк интерес от страна на заинтересуваните лица и да се увеличат приходите от продажба и отдаване под наем на обекти.
Във връзка с гореизложеното, предлагам следния проект за

РЕШЕНИЕ:

Общински съвет Златоград, на основание чл. 21, ал. 1, т. 23 от Закона за местното самоуправление и местната администрация, чл. 8, ал. 9 от Закона за общинската собственост и чл. 4, ал. 3, във връзка с ал. 1 от Наредба № 2 за реда за придобиване, управление и разпореждане с общинско имущество на общински съвет Златоград,
РЕШИ:

Приема Отчет за изпълнение на Годишната програма за управление и разпореждане със собствеността през 2025 година.
Приложения:
1) Справка за реализирани приходи от управление и разпореждане с общинската собственост през 2025 г.
2) Справка за реализирани приходи от разпореждане с общинска собственост през 2025г. (Приложение № 1)
3) Справка за сключени нови договори за отдаване под наем на общински недвижими имоти  към 31.12.2025 г. (Приложение № 2)
4) Справка за прекратени наемни отношения към 31.12.2025 г. с наематели на общински   недвижими имоти. (Приложение № 3)
5) Справка за сключени договори за учредяване възмездно право на ползване на недвижими имоти – общинска собственост към 31.12.2025 г. (Приложение № 4).
6) Справка за договори за отдаване под наем на земеделски земи от Общински поземлен фонд по реда на чл. 24а, ал. 5 от ЗСПЗЗ към 31.12.2025 г. (Приложение № 5).
МИРОСЛАВ ЯНЧЕВ

Кмет на Община Златоград
ОД,АЯ,БМ/ЗЦ

          

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

